Ajuntament de ... 

ORDENANÇA FISCAL NÚM. 19

TAXA PER SERVEIS ESPECIALS DE VIGILÀNCIA I ALTRES MOTIVATS PER ESPECTACLES PÚBLICS I GRANS TRANSPORTS

Article 1r.- Fonament i naturalesa

A l’empara del previst als articles 57, 20.4.f) i 20.4.g) del text refós de la Llei reguladora de les hisendes locals, aprovat pel Reial decret legislatiu 2/2004, de 5 de març (TRLRHL), de conformitat amb allò que disposen els articles 15 a 19 d’aquest text legal, l’Ajuntament estableix la taxa pels serveis especials de vigilància i altres motivats per espectacles públics i grans transports que es regirà per la present Ordenança.

Article 2n.- Fet imposable

1. Constitueix el fet imposable de la taxa la prestació dels següents serveis especials, de competència municipal, a instància de part:

a) Vigilància especial dels establiments que la sol·licitin.

b) Vigilància, protecció, ordenació i regulació del trànsit, estacionament de vehicles i qualsevol altres que estiguin motivats per la celebració d'espectacles i esbargiments públics que per llur naturalesa, per l’aglomeració de públic que provoquin o per les necessitats d'ordenar l'accés i sortida de públic i vehicles així ho exigeixin.

c) Vigilància, ordenació i regulació del trànsit quan determinades actuacions constructives o d’altre tipus ho requereixin, arribant fins i tot a la interrupció temporal de la circulació.

d) Conducció, vigilància i acompanyament de transports pesats, de grans transports i de caravanes a través del nucli urbà.

e) Els serveis tècnics i administratius relatius a la concessió d'autorització per a la realització de transport escolar de caràcter urbà, amb la finalitat d'obtenir les màximes condicions de seguretat.

f) Qualsevol altres serveis especials que estiguin motivats per altres activitats que exigeixin llur prestació.

2. A aquests efectes, hom entendrà prestats a instància de part els serveis esmentats quan el particular els hagi provocat o bé quan redundin en benefici seu, encara que no hi hagi hagut sol·licitud expressa.

Article 3r.- Subjectes passius

Són subjectes passius contribuents les persones físiques i jurídiques i les entitats a què es refereix l'article 35.4 de la citada Llei general tributària, que siguin:

a) Titulars, empresaris o organitzadors, si s'escau, dels espectacles i esbargiments que motivin o obliguin a aquest Ajuntament a prestar els serveis especials que s'assenyalen en l'article anterior.

b) Titulars de l'empresa dels serveis de transport i, si els vehicles no estan subjectes a una activitat empresarial, els seus propietaris.

c) Peticionaris dels altres serveis especials i els seus provocadors i beneficiaris, encara que no els sol·licitin.

Article 4t.- Responsables i successors

1. Són responsables tributaris les persones físiques i jurídiques determinades com a tals a la Llei general tributària i a l’Ordenança general.

2. La derivació de responsabilitat requerirà que, prèvia audiència de l’interessat, es dicti acte administratiu, en els termes previstos a la Llei general tributària.

3. Les obligacions tributàries pendents s’exigiran als successors de les persones físiques, jurídiques i entitats sense personalitat, en els termes previstos a la Llei general tributària i a l’Ordenança general.
Article 5è.- Beneficis fiscals

Restaran exempts del pagament de la taxa els serveis oferts a transports realitzats per l’Estat, la Comunitat Autònoma i la Província.

Article 6è.- Quota tributària

1. La quota tributària es determinarà:

a) quan es tracti dels serveis que s'assenyalen en els apartats a), b) c) d) i f) de l'article 2.1, en funció del nombre d'efectius, tant personals com materials, que s'utilitzin en la prestació del servei, i el temps invertit.

b) quan es tracti de l'autorització per realitzar el transport escolar prevista a l’apartat e) de l'article 2.1, per una quantitat fixa no reduïble per cada vehicle i any.
2. A aquest efecte, s'aplicaran les tarifes següents:
	
	€

	Epígraf 1. Serveis especials
	

	a) Per cada policia municipal, bomber, o treballador, per cada hora o fracció
	

	b) Per cada vehicle municipal, inclosa la seva dotació, per cada hora o fracció
	

	c) Per cada motocicleta, inclosa la seva dotació, per cada hora o fracció
	

	Epígraf 2. Autorització de transport escolar
	

	Per cada vehicle i any
	


3. En l'aplicació de les tarifes es tindran en compte les regles següents:

1. Les quotes s'incrementaran en un 50 per cent quan els serveis s'efectuïn entre les 20 i les 24 hores del dia, i en un 100 per cent si es realitzen entre les 0 hores i les 8 hores.

2. El temps de prestació efectiva dels serveis es computarà prenent com a moment inicial el de la sortida dels efectius dels seus aquarteraments respectius, i com a moment final el de la seva entrada després d'haver acabat el servei.

Article 7è.- Meritació
1. La taxa es meritarà quan s’iniciï la prestació del servei o realització de l’activitat municipal.

2. Tanmateix, en el moment de la sol·licitud caldrà efectuar el dipòsit previ de una quantitat equivalent a l’import, conegut o estimat, de la taxa.

Article 8è.- Règim de declaració i d’ingrés

1. Els subjectes passius que vulguin celebrar espectacles públics o els qui motivin la prestació de serveis regulats en la present ordenança, presentaran l'escrit corresponent de sol·licitud en aquest Ajuntament, acreditant que s’ha constituït el dipòsit de la taxa en la Tresoreria Municipal.
2. Una vegada estiguin concedides les llicències o autoritzacions de què es tracti, es practicarà la liquidació corresponent de la taxa, que haurà de satisfer-se en els terminis fixats a l’article 62.2 de la Llei general tributària.

Article 9è.- Infraccions i sancions

Pel que respecta a les infraccions i sancions tributàries que, en relació a la taxa regulada en aquesta Ordenança, resultin procedents, s’aplicarà el que disposa la Llei general tributària i l’Ordenança general.

Disposició addicional.- Modificació dels preceptes de l'ordenança i de les referències que fa a la normativa vigent, amb motiu de la promulgació de normes posteriors

Els preceptes d'aquesta Ordenança fiscal que, per raons sistemàtiques reprodueixin aspectes de la legislació vigent i altres normes de desenvolupament, i aquells en què es facin remissions a preceptes d'aquesta, s'entendrà que són automàticament modificats i/o substituïts, en el moment en què es produeixi la modificació dels preceptes legals i reglamentaris de què porten causa.

Disposició final

La present Ordenança fiscal, aprovada provisionalment pel Ple de la Corporació en sessió celebrada el ...... i que ha quedat definitivament aprovada en data ......, entrarà en vigor al dia següent al de publicació en el Butlletí Oficial de la Província de Barcelona i regirà fins la seva modificació o derogació expressa.
